b'\n_START_ARTICLE_\nHeikki Kovalainen\n_START_SECTION_\nKarjeros prad\xc5\xbeia\n_START_PARAGRAPH_\nKovalaineno karjera, kaip ir daugelio Formul\xc4\x97s 1 pilot\xc5\xb3, prasid\xc4\x97jo nuo karting\xc5\xb3. Suomis jais lenktyniavo nuo 1991 iki 2000 met\xc5\xb3.\n_START_SECTION_\nPrie\xc5\xa1 Formul\xc4\x99 1\n_START_PARAGRAPH_\nSuomis savo profesionalo karjer\xc4\x85 prad\xc4\x97jo Did\xc5\xbeiosios Britanijos Formula Renault \xc4\x8dempionate 2001 metais, i\xc5\xa1 karto po to, kai kitas suomis Kimi Raikkonenas laim\xc4\x97j\xc4\x99s \xc5\xa1\xc4\xaf \xc4\x8dempionat\xc4\x85 prad\xc4\x97jo savo karjer\xc4\x85 Formul\xc4\x97je 1 su Sauber ekipa._NEWLINE_Pirmajame savo sezone Heikkis peln\xc4\x97 dvi pergales ir baig\xc4\x97 sezon\xc4\x85 5 vietoje. 2002 metais jis per\xc4\x97jo \xc4\xaf auk\xc5\xa1tesn\xc4\xaf Did\xc5\xbeiosios Britanijos Formula 3 \xc4\x8dempionat\xc4\x85, kuriame savo pergali\xc5\xb3 skai\xc4\x8di\xc5\xb3 padidino iki 5, to jam u\xc5\xbeteko sezon\xc4\x85 baigti 3 vietoje._NEWLINE_2003 metais suomis per\xc4\x97jo \xc4\xaf World Series by Nissan \xc4\x8dempionat\xc4\x85. Pirmajame sezone jis peln\xc4\x97 vos vien\xc4\x85 pergal\xc4\x99, ta\xc4\x8diau 2004 metais, j\xc5\xb3 peln\xc4\x99s 6, jis tapo \xc4\x8dempionu._NEWLINE_2005 metais Kovalainenas per\xc4\x97jo \xc4\xaf GP2 \xc4\x8dempionat\xc4\x85, vadinam\xc4\x85 tiltu \xc4\xaf Formul\xc4\x99 1. Suomis laim\xc4\x97jo pat\xc4\xaf pirm\xc4\x85j\xc4\xaf GP, ta\xc4\x8diau kovoje d\xc4\x97l \xc4\x8dempiono titulo susigr\xc5\xabm\xc4\x97 su Nico Rosbergu ir jam pralaim\xc4\x97j\xc4\x99s 15 ta\xc5\xa1k\xc5\xb3 liko antras.\n_START_SECTION_\nFormul\xc4\x97 1\n_START_PARAGRAPH_\n2007 metais i\xc5\xa1 Renault ekipos pasitraukus du kartus \xc4\x8dempionui Fernando Alonso, \xc4\xaf jo viet\xc4\x85 at\xc4\x97jo Heikki Kovalainenas. Pirmose savo lenktyn\xc4\x97se Australijoje jis fini\xc5\xa1avo tik 10 vietoje, ta\xc4\x8diau v\xc4\x97liau savo rezultatus tik gerino. Su Renault ekipa jis pasiek\xc4\x97 auk\xc5\xa1\xc4\x8diausi\xc4\x85 sezone antr\xc4\x85j\xc4\x85 viet\xc4\x85 bei peln\xc4\x97 30 ta\xc5\xa1k\xc5\xb3 \xe2\x80\x93 sezon\xc4\x85 baigdamas 7 vietoje._NEWLINE_2007 m. pabaigoje buvo paskelbta, jog Heikkis pereina \xc4\xaf McLaren ekip\xc4\x85, o i\xc5\xa1 pastarosios \xc4\xaf Renault gr\xc4\xaf\xc5\xbeta Alonso. Naujasis Heikkio komandos draugas tapo britas Lewis Hamiltonas._NEWLINE_Su McLaren ekipa 2008 met\xc5\xb3 sezone suomis pasiek\xc4\x97 tris podiumus, o i\xc5\xa1 j\xc5\xb3 peln\xc4\x97 ir pirm\xc4\x85j\xc4\x85 savo pergal\xc4\x99 \xe2\x80\x93 Vengrijos GP metu. Sezon\xc4\x85 suomis baig\xc4\x97 tur\xc4\x97damas 53 ta\xc5\xa1kus bei u\xc5\xbeimdamas galutin\xc4\x99 7 viet\xc4\x85.'